Snæfellsstúlkur að tryggja sætið í deildinni Úr næstsíðasta leik liðsins . Snæfellsstúlkur fóru langt með að tryggja sæti sitt í IE-deildinni í körfubolta þegar þær sigruðu Valsstúlkur í Hólminum í gærkveldi . Snæfell vann 68 : 58 og er nú komið með átta stig í deildinni . Valsstúlkur eru aðeins með fjögur stig í neðsta sætinu en baráttan hefur staðið á milli þessara félaga við botn deildarinnar í vetur . Snæfell var mun hressara liðið í fyrsta hluta og voru stúlkurnar komnar í 10 : 0 þegar rúmar 6 mínútur voru liðnar af leik . Snæfell leiddi 16 : 8 eftir fyrsta hluta og skoraði síðan fimm fyrstu stigin í öðrum leikhluta . Staðan í hálfleik var 33 : 18 . Snæfellsstúlkur gerðu síðan endanlega út um leikinn með því að komast í 20 stiga mun í þriðja leikhlutanum , 46 : 26 og munurinn fyrir lokasprettinn var 19 stig , 53 : 34 . Gestirnir úr Val réttu svo úr kútnum í síðasta leikhlutanum en það dugði ekki til og tíu stiga sigur Snæfells varð staðreynd . Hjá Snæfelli var Sherell Hobbs stighæst með 29 stig og Gunnhildur Gunnarsdóttir skoraði 21 stig og tók níu fráköst . Þær tvær báru af en liðsheildin var engu að síður sterk . Hjá Val var Hrund Jóhannesdóttir best með 20 stig og 11 fráköst og Dranadia Roc skoraði 23 stig .